’n Lewensdoel: Daarom is dit so uiters belangrikHeidi Mollentze (Foto: Verskaf) ŉ Lewe sonder ŉ doel is een van die grootste oorsake van depressie – daarom is dit so te sê lewensbelangrik vir jou om jou lewensdoel te vind en dit voluit na te streef. Só sê Heidi Mollentze, lewensafrigter van die Greatness Coaching. Heidi is ŉ bekroonde aktrise wat gereeld op ons televisieskerms kuier in gewilde reekse soos Erfsondes en Die Vierde Kabinet, asook sepies soos Villa Rosa en Egoli. Sy was ook in talle teaterproduksies te sien. Heidi het egter haar persoonlike ontwikkelingshoed opgesit en gesels oor die volgende vier weke in ŉ inspirasiereeks met Maroela Media oor onderwerpe soos jou lewensdoel, emosionele intelligensie, selfvertroue en hoe om die uitstelmonster ordentlik vas te vat. In dié gesprek fokus sy op jou lewensdoel, verduidelik wat dit presies is en hoe jy die Japannese beginsel van ikigai kan gebruik om dit te bepaal. “Vra jouself af waaroor jy passievol was toe jy tussen 7 en 14 jaar oud was. Dit is gewoonlik waar die saadjies vir ŉ lewensdoel geplant word,” sê sy. Heidi waarsku egter ook dat ŉ lewensdoel beslis nie net gaan oor dit wat vir jou lekker is om te doen nie. “Dit is die plek waar dit wat jy lief is om te doen, wat die wêreld nodig het, dit waarvoor jy betaal kan word en dit waarmee jy goed is mekaar ontmoet, en dus waar jou lewensdoel lê. Dit is wat die Japannese ikigai noem; gaan doen gerus meer navorsing op die internet hieroor.” (Grafika: Kanbanzone.com) Heidi sê om deur die ikigai-beginsel te werk hoe jou nie dae of weke te neem nie. “Kry ŉ uur, skink vir jou ŉ koppie boeretroos en werk hieraan. Dit is so belangrik en gaan soveel vir jou persoonlike ontwikkeling beteken. “As jy eers jou ikigai ontdek het, moet jy voluit daarvoor gaan. Onthou, dit is nooit te laat om jou lewensdoel te vind nie.”